हाथ पकड़कर CM हाउस ले गए, आरती उतारी और बोले- माफी मांगता हूं
Madhya Pradesh BJP Worker Pravesh Shukla Urinate On Adivasi Man. Video Goes Viral - सीधी पेशाब कांड पीड़ित आदिवासी युवक गुरुवार को सीएम हाउस पहुंचा। मुख्यमंत्री शिवराज सिंह चौहान ने पांव धोकर उसकी आरती उतारी। उसका शॉल ओढ़ाकर सम्मान किया।
सीधी पेशाब कांड पीड़ित आदिवासी युवक गुरुवार को CM शिवराज से मिलने पहुंचा। सीएम हाउस में मुख्यमंत्री शिवराज सिंह चौहान पीड़ित आदिवासी का हाथ पकड़कर उसे भीतर ले गए। कुर्सी पर बैठाया। पांव धोए, आरती उतारी और तिलक लगाया।
शॉल ओढ़ाकर शिवराज ने उसका सम्मान किया। उन्होंने कहा, "इस घटना से दुखी हूं। मैं आपसे माफी मांगता हूं। आप जैसे लोग मेरे लिए भगवान जैसे हैं।" वहीं CM से मुलाकात के बाद पीड़ित आदिवासी ने कहा जो हुआ, सो हुआ।
इस घटना के सामने आने के बाद शिवराज ने कहा था- आरोपी को ऐसी सजा मिले, जो मिसाल बन जाए। कार्रवाई के बाद ट्वीट किया था- NSA लगाया, बुलडोजर भी चलाया। जरूरत पड़ी तो अपराधियों को जमीन में गाड़ देंगे।
आरोपी प्रवेश शुक्ला को मंगलवार देर रात गिरफ्तार कर लिया गया था। उस पर NSA लगाया गया है। अभी वह जेल में है।
पेशाब कांड के पीड़ित को 5 लाख रुपए की आर्थिक मदद
पेशाब कांड के पीड़ित आदिवासी युवक को सरकार ने 5 लाख रुपए आर्थिक मदद दी। साथ ही आवास निर्माण के लिए एक लाख 50 हजार रुपए की राशि भी मंजूर की है। सीधी कलेक्टर ने ट्वीट कर इसकी जानकारी दी है। 
दिग्विजय बोले- ये नाटक नौटंकी
सीएम शिवराज सिंह के पेशाब कांड के पीड़ित के पैर धोने को पूर्व सीएम दिग्विजय सिंह ने नौटंकी बताया। उन्होंने कहा- ये नाटक-नौटंकी है, ये कुछ लोगों को संतुष्ट कर सकती है। लेकिन आदिवासियों के मन, मस्तिष्क और उनके सम्मान पर जो दाग लगा है वो नहीं धुल सकता। 
पीड़ित से CM बोले- सुदामा, तुम अब मेरे दोस्त
पीड़ित आदिवासी को मुख्यमंत्री शिवराज सिंह चौहान ने सुदामा कहा। बोले- तुम अब मेरे दोस्त हो। CM ने उससे कई विषय पर चर्चा की। पूछा- क्या करते हो? घर चलाने के क्या साधन हैं? कौन सी योजनाओं का लाभ मिल रहा है? यह भी पूछा कि बेटी को लक्ष्मी और पत्नी को लाड़ली बहना योजना का लाभ मिल रहा है या नहीं। CM ने कहा- बेटी को पढ़ाना, बेटियां आगे बढ़ रही हैं।
CM से पीड़ित की पत्नी बोली- हमें पैसे का लालच नहीं
मुख्यमंत्री शिवराज सिंह चौहान ने पीड़ित की पत्नी से बात की। कहा- यह मेरा भाई है, तुम मेरी बहन हो, कोई चिंता नहीं करो। तुम्हारा मकान दिलवाना है, काम-धंधा करो, इसके लिए पैसे के भी इंतजाम करवा रहा हूं। पीड़ित की पत्नी ने CM से कहा- हमें पैसे का लालच नहीं है, हमारे आदमी को भेज दो।
आरोपी प्रवेश के घर चला बुलडोजर, कांग्रेस बोली- पूरा घर तोड़ो
आदिवासी पर नशे में पेशाब करने के आरोपी भाजपा नेता प्रवेश शुक्ला का घर बुधवार को प्रशासन ने तोड़ दिया था। रात को कांग्रेस नेता पीड़ित के घर धरने पर बैठ गए। वे आरोपी का घर पूरी तरह से तोड़ने की मांग कर रहे हैं। सीधी से ‌BJP विधायक केदार शुक्ला भी पीड़ित के घर पहुंचे थे।
आरोपी प्रवेश का घर तोड़ने बुधवार को पहुंची JCB देखकर आरोपी की मां और चाची बेहोश हो गईं। सिहावल SDM आरपी त्रिपाठी ने बताया कि घर का करीब एक तिहाई हिस्सा अवैध है, उसे ढहाया गया है।
विधायक का प्रतिनिधि रह चुका है आरोपी प्रवेश, पर विधायक ने इनकार किया
आरोपी प्रवेश सीधी जिले से BJP विधायक केदारनाथ शुक्ला का प्रतिनिधि रह चुका है। दैनिक भास्कर ने जब विधायक केदारनाथ शुक्ला से सवाल किया तो उन्होंने कहा, 'प्रवेश न तो मेरा प्रतिनिधि है, न ही पार्टी का कार्यकर्ता। उसे जानता हूं।
आरोपी के चाचा बोले- वो डिप्रेशन में था, खुदकुशी करने का कहता था
आरोपी प्रवेश शुक्ला के दूर के चाचा विद्याकांत शुक्ला ने बताया कि प्रवेश को बदनाम करने के लिए दो साल पहले भी इस तरह का वीडियो एडिट कर वायरल किया गया था। उस समय भी पीड़ित ने इस पर आपत्ति जताई थी। अब 25 जून को यह वीडियो फिर से सामने आया है। इसके बाद से प्रवेश डिप्रेशन में था। वह बार-बार कह रहा था कि मैं खुदकुशी कर लूंगा। 28 जून को प्रवेश घर से चला गया था।
इस खबर पर आप अपनी राय दे सकते हैं...
(सीएम से पीड़ित की मुलाकात के वीडियो में उसका चेहरा और पहचान उजागर हो रही है। हमने अपनी नैतिक और सामाजिक जिम्मेदारी के तहत उसका चेहरा ब्लर किया है।)
ये भी पढ़ें...
पेशाब कांड के आरोपी का पूरा घर गिराने की मांग; BJP विधायक भी मौके पर पहुंचे
मध्यप्रदेश के सीधी में आदिवासी पर पेशाब करने के मामले में राजनीति गरमा गई है। बुधवार को जहां आरोपी प्रवेश शुक्ला के घर पर प्रशासन ने तोड़फोड़ की कार्रवाई की। वहीं रात को कांग्रेस के नेता पीड़ित के घर धरने पर बैठ गए। वे आरोपी का घर पूरी तरह से तोड़ने की मांग कर रहे हैं। सीधी से BJP विधायक केदार शुक्ला और पार्टी के अन्य नेता भी पीड़ित के घर पहुंच गए। पूरी खबर पढ़ने के लिए यहां क्लिक करें...
सीधी पेशाब कांड के वायरल वीडियो की कहानी:घटना एक साल पुरानी
मध्यप्रदेश के सीधी में आदिवासी पर BJP कार्यकर्ता के पेशाब करने के वायरल वीडियो ने मध्यप्रदेश से लेकर दिल्ली तक हलचल मचा दी है। पुलिस का दावा है कि ये वीडियो एक साल पुराना है। जिसे अब वायरल किया गया है। बताया जा रहा है कि आरोपी BJP से जुड़ा है, वह मंडल स्तर पर भाजयुमो का पदाधिकारी रह चुका है। पूरी खबर पढ़ने के लिए यहां क्लिक करें...